PMIndiaData/PMIndiaSum huggingface dataset:
व्यवसायामुळे उद्भवणारे आजार, पुनर्वसन आणि व्यावसायिक प्रशिक्षण क्षेत्रात भारत आणि जर्मनी यांच्यातल्या सामंजस्य कराराला मंत्रिमंडळाची मान्यता

व्यवसायाच्या स्वरूपामुळे उद्भवणारे आजार, पुनर्वसन आणि दिव्यांग विमाधारी व्यक्तींसाठी व्यावसायिक प्रशिक्षण क्षेत्रात भारत आणि जर्मनी यांच्यातल्या सामंजस्य कराराला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत पूर्वलक्षी प्रभावाने मान्यता देण्यात आली. लाभ:- या करारामुळे दिव्यांग विमाधारी व्यक्तींचे व्यावसायिक आणि सामाजिक पुनर्वसन क्षेत्रात माहितीचे आदान-प्रदान करायला प्रोत्साहन मिळणार आहे. व्यवसायाच्या स्वरूपामुळे उद्भवणारे आजार रोखणे, निदान आणि उपचार प्रभाव:- माहितीच्या देवाण घेवाणी मुळे क्षमता वृद्धी आणि दिव्यांग विमाधारी व्यक्तींचे सामाजिक पुनर्वसन होण्याबरोबरच व्यवसायाच्या स्वरूपामुळे उद्भवणारे आजार रोखणे, निदान आणि उपचार सुलभ होणार आहेत.
यंदाचे संसदेचे सत्र देशाच्या उज्ज्वल भविष्याच्या दृष्टीने नव्या दशकाची भक्कम पायाभरणी करणारे ठरावे-पंतप्रधान

संसदेचे अर्थसंकल्पीय अधिवेशन भारताच्या उज्ज्वल भविष्याची भक्कम पायाभरणी करणारे ठरावे आणि नव्या दशकाच्या उभारणीची सुरुवात या सत्रापासून व्हावी अशी अपेक्षा पंतप्रधान नरेंद्र मोदी यांनी व्यक्त केली आहे. अर्थसंकल्पीय अधिवेशनाच्यापूर्वी संसद भवन परिसरात पंतप्रधानांनी प्रसारमाध्यमांशी संवाद साधला. या अधिवेशनात आर्थिक विषयांवर व्यापक चर्चा व्हावी तसेच सध्याच्या जागतिक स्थितीचा भारतीय अर्थव्यवस्थेला कसा लाभ मिळू शकेल यावर उपाययोजना सुचवल्या जाव्यात, असे ते म्हणाले. ‘आपण या सत्रात केवळ आर्थिक विषयांवर भर द्यायला हवा आणि देशाच्या अर्थव्यवस्थेला पुढे कसे नेता येईल यासाठी प्रयत्न करायला हवेत. देशातील सर्व वंचित घटक आणि महिलांच्या सक्षमीकरणासाठी आमचे सरकार सातत्याने प्रयत्न करत आहे. येत्या दशकातही याच दिशेने आम्ही प्रयत्न करणार आहोत. त्यामुळे आर्थिक विषय आणि जनतेच्या सक्षमीकरणावर दोन्ही सभागृहात चर्चा होईल, अशी मला आशा आहे. या चर्चेचा लाभ आपल्या सर्वांनाच होईल, असा मला विश्वास वाटतो.’
पंतप्रधानांनी रियाधमधल्या एल ॲन्ड टी कामगारांच्या निवासी संकूलाला भेट दिली

पंतप्रधान नरेंद्र मोदी यांनी आज रियाधमधे लार्सन ॲन्ड टुब्रो कर्मचाऱ्यांच्या निवासी संकूलाला भेट दिली. रियाध मेट्रोचा एक तुकडा एल ॲन्ट टी उभारत आहे. या प्रकल्पासाठी कर्मचाऱ्यांनी केलेल्या प्रयत्नांची, पंतप्रधानांनी प्रशंसा केली. तुमच्या कठोर परिश्रमाने आपल्याला इथे आणल्याचे पंतप्रधानांनी यावेळी बोलताना सांगितले. भारतीय कामगारांनी परदेशात केलेल्या कार्यामुळे केवळ पैसाच मिळतो असे नव्हे तर भारताची प्रतिमाही उंचावते असे पंतप्रधान म्हणाले. जगाच्या विविध भागात जिथे जिथे अनेक महत्वाचे प्रकल्प भारतीय कामगारांनी पूर्णत्वाला नेते तिथे त्यांची आठवण काढली जाते असं ते म्हणाले. भविष्यात रियाध मेट्रोसाठीही या प्रकल्पाच्या उभारणीतले भारतीय कामगारांचे योगदानही असंच आठवले जाईल असे पंतप्रधानांनी सांगितले. परदेशात काम करणाऱ्या भारतीयांना त्यांच्या नातेवाईकांकडून मिळणाऱ्या पत्रांद्वारे माहिती मिळते, असं सांगून या पत्राच्या माध्यमातून त्यांचं सुख दु:ख वाटले जाते. तुमच्या परिवाराचा आपण एक भाग असल्याची भावना पंतप्रधानांनी यावेळी व्यक्त केली. परदेशात काम करु इच्छिणाऱ्यांसाठी केंद्र सरकारच्या ई मायग्रेट या उपक्रमांचा त्यांनी उल्लेख केला. आणखी कामगार संसाधन केंद्र उघडण्यात येतील तसंच मदत पोर्टलद्वारे केंद्र सरकारशी तात्काळ संपर्क साधता येईल असंही पंतप्रधान म्हणाले. जगाला आवश्यक असणारे मनुष्यबळ पुरविण्याची क्षमता भारतात असल्याचे पंतप्रधानांनी सांगितले. पंतप्रधानांच्या भाषणादरम्यान हजारो कामगारांच्या समुदायानं त्यांना वेळोवेळी उत्स्फूर्त दाद दिली. पंतप्रधानांनी नंतर कामगारांशी संवाद साधला आणि त्यांच्यासमवेत अल्पोपहारही केला.
पंतप्रधान आजपासून दोन दिवसाच्या गुजरात दौऱ्यावर, आफ्रिकन विकास बँकेच्या गांधीनगर इथे मंगळवारी होणाऱ्या बैठकीला उपस्थित राहणार

पंतप्रधान नरेंद्र मोदी आजपासून गुजरातच्या दोन दिवसांच्या दौऱ्यावर आहेत. कच्छ इथे विविध विकास कामांची पायाभरणी, पंतप्रधानांच्या हस्ते आज होणार आहे. मंगळवारी 23 तारखेला, गांधीनगर इथं आफ्रिकन विकास बँकेच्या वार्षिक बैठकीच्या उद्‌घाटन पर कार्यक्रमात पंतप्रधान सहभागी होणार आहेत. दोन दिवसांच्या गुजरात दौऱ्याविषयी पंतप्रधानांनी ट्विटरवर काल माहिती दिली आहे. दोन दिवसाच्या गुजरात दौऱ्यादरम्यान कच्छ आणि गांधीनगर इथल्या कार्यक्रमात सहभागी होणार असल्याचं पंतप्रधानांनी म्हटलं आहे. कांडला बंदरावरच्या विविध प्रकल्पांची कोनशिला बसवल्यानंतर, गांधीधाम इथे जाहीर सभेला, पंतप्रधान संबोधित करणार आहेत. बचाऊ इथे पंपींग स्टेशनचे उद्‌घाटन केल्यानंतर आपण जाहीर सभेला संबोधित करणार असून, ते मोबाईलवर पाहता येईल http://nm4.in/dnldapp , असे पंतप्रधानांनी म्हटलं आहे. कच्छचे माझ्या मनात विशेष स्थान आहे, असं सांगून इथल्या जनतेत मनमिळाऊ आणि आनंदी वृत्ती आहे. 2001 मधे भूकंपामुळे मोठा विनाश होऊनही, भारताच्या सर्वात वेगाने विकसित होणाऱ्या जिल्ह्यांपैकी एक जिल्हा अशी ओळख कच्छने निर्माण केली आहे. मंगळवारी, @AfDB_Group #AfDBAM2017च्या उद्‌घाटनपर कार्यक्रमासाठी आपण गांधीनगर इथे उपस्थित राहणार असल्याचे त्यांनी म्हटले आहे. @AfDB_Groupने वार्षिक बैठकीसाठी “आफ्रिकेत, कृषी क्षेत्र संपत्ती निर्मितीचा कायापालट” अशी समर्पक संकल्पना निवडली आहे. @AfDB_Groupवार्षिक बैठकीदरम्यान,#AfDBAM2017मधे सहभागी होणार असलेल्या काही प्रतिनिधींची आपण भेट घेणार असल्याचे ही पंतप्रधानांनी ट्विटरवर म्हटले आहे.
ब्रिक्स यू-17 फुटबॉल चषकाचे पंतप्रधानांच्या हस्ते अनावरण

ब्रिक्स यू-17 फुटबॉल स्पर्धा चषकाचे पंतप्रधान नरेंद्र मोदी यांच्या हस्ते आज नवी दिल्लीत अनावरण करण्यात आले. केंद्रीय क्रीडा आणि युवक कल्याण राज्यमंत्री (स्वतंत्र कार्यभार) विजय गोयल, अखिल भारतीय फुटबॉल संघटनेचे अध्यक्ष प्रफुल्ल पटेल, या कार्यक्रमाला उपस्थित होते. ब्रिक्स देशांचे राजदूतही यावेळी हजर होते.
श्यामा प्रसाद मुखर्जी यांच्या पुण्यतिथी प्रसंगी पंतप्रधानांनी केले त्यांचे स्मरण

पंतप्रधान नरेंद्र मोदी यांनी डॉ. श्यामा प्रसाद मुखर्जी यांना पुण्यतिथीनिमित्त आदरांजली वाहिली आहे. आपल्या ट्विट संदेशात पंतप्रधान म्हणाले; "डॉ. श्यामा प्रसाद मुखर्जी यांचे पुण्यतिथीनिमित्त स्मरण करत आहे. भारताच्या एकात्मतेसाठी त्यांनी केलेल्या अतुलनीय प्रयत्नांसाठी प्रत्येक भारतीय त्यांचा ऋणी आहे. त्यांनी भारताच्या प्रगतीसाठी कठोर परिश्रम घेतले आणि एका मजबूत, समृद्ध राष्ट्राचे स्वप्न पाहिले. त्यांची स्वप्ने पूर्ण करण्यासाठी आम्ही कटिबद्ध आहोत."
कोळसा मंत्रालयात राष्ट्रीय प्राधिकारी पदनिर्मितीला मंत्रिमंडळाची मंजुरी

कोळसा मंत्रालयात नामनिर्देशित प्राधिकरणाला सहाय्य करण्यासाठी राष्ट्रीय प्राधिकारी या पदाच्या निर्मितीला पंतप्रधान नरेंद्र मोदी यांच्या अध्यक्षतेखालील बैठकीत केंद्रीय मंत्रिमंडळाने मंजुरी दिली. या पदनिर्मितीमुळे कोळसा खाण (विशेष तरतूद) अधिनियम 2015 अंतर्गत, या अधिनियमाची उद्दिष्टये साध्य करण्याच्या दृष्टीने राष्ट्रीय प्राधिकारी कार्यालयाचे कामकाज सुरळीत चालणे सुलभ होणार आहे. कोळसा क्षेत्राला प्रभावित करणाऱ्या अनिश्चित समस्या सोडवून कोळशाच्या उपलब्धतेत सुधारणा करणे आणि परिणामी अर्थव्यवस्थेच्या विकासाला गती देण्याचे काम नामनिर्देशित प्राधिकरण करीत असून, नवे पद त्या कामी सहाय्य करणार आहे.
हिंदुस्तान फर्टीलायझरच्या वित्तीय पुनर्रचना आराखड्याला केंद्रीय मंत्रिमंडळाची मान्यता

हिंदुस्तान फर्टीलायझर कॉपॉरेशन लिमिटेड (एचएफसीएल)च्या वित्तीय पुनर्रचना आराखड्याला केंद्रीय मंत्रिमंडळाने मान्यता दिली आहे. केंद्र सरकारने दिलेले 1916.14 कोटी रुपयांचे (31.01.2015)पर्यंत कर्ज आणि त्यावरचे 31.03.2015 पर्यंतचे 7163.35 कोटी रुपयांचे व्याजही माफ करण्याला मंत्रिमंडळाने मंजुरी दिली. देणी चुकती करण्यासाठी बरौनी युनिटच्या ॲश डाईकची 56 एकर जमीन बिहार राज्य विद्युत निर्मिती कंपनी बीएसपीजीसीएलला हस्तांतरीत करायलाही मंत्रिमंडळाने मंजुरी दिली. हे युनिट 1999 पासून बंद आहे. आसाममधल्या नामरुप इथल्या दोन लहान युनिटचा अपवाद वगळता देशाच्या पूर्व भागात कार्यरत असणारे युरिया उत्पादन युनिट नाही. जगदीशपूर-हल्दिया गॅस पाईपलाईनचे मुख्य युनिट म्हणून बरौनी युनिट काम करेल. पूर्व भारतातल्या आर्थिक आणि पायाभूत विकासाच्या दृष्टीने याचे महत्व आहे.
पंतप्रधान पशुंच्या पाय, तोंड तसेच  ब्रुसेलोसिससारख्या रोगांसाठी राष्‍ट्रीय पशु रोग नियंत्रण कार्यक्रमाचा  शुभारंभ करणार

पंतप्रधान नरेंद्र मोदी 11 सप्टेंबर 2019 रोजी मथुरा येथे पशुंच्या पाय आणि तोंडाचा रोग तसेच ब्रुसेलोसिस साठी राष्‍ट्रीय पशु रोग नियंत्रण कार्यक्रमाचा शुभारंभ करणार आहेत. यावेळी पंतप्रधान राष्‍ट्रीय कृत्रिम गर्भधारणा कार्यक्रम सुरु करणार आहेत. पंतप्रधान मोदी पशु विज्ञान आणि आरोग्‍य मेळाव्यात देखील सहभागी होणार आहेत. बाबूगढ़ सेक्‍स सीमेन सुविधा आणि देशातील सर्व 687 जिल्ह्यांमध्ये कृषि विज्ञान केंद्रांमध्ये कार्यशाळांचा शुभारंभ करणार आहेत. कार्यशाळेचा विषय आहे- लसीकरण आणि रोग नियंत्रण, कृत्रिम गर्भधारणा आणि प्रजनन पाय आणि तोंडाचा रोग तसेच ब्रुसेलोसिस साठी राष्‍ट्रीय पशु रोग नियंत्रण कार्यक्रम 100 टक्के केंद्र पुरस्कृत कार्यक्रम आहे. यासाठी 2019 ते 2024 कालावधीसाठी 12,652 कोटी रुपये तरतूद करण्यात आली आहे. लसीकरणाच्या माध्यमातून 2025 पर्यंत पाय आणि तोंडाचा रोग तसेच ब्रुसेलोसिस नियंत्रित करणे आणि 2030 पर्यंत पूर्णपणे नेस्तनाबूत करणे हा या कार्यक्रमाचा उद्देश आहे.
एआयआयबीचे नियोजित अध्यक्ष पंतप्रधानांना भेटले

आशियाई पायाभूत गुंतवणूक बँकेचे नियोजित अध्यक्ष जीन लिकन यांनी आज पंतप्रधान नरेंद्र मोदी यांची भेट घेतली. एशियन इन्फ्रास्ट्रक्चर इनव्हेस्टमेंट बँक अर्थात एआयआयबी चे पहिले अध्यक्ष म्हणून लिकन यांची निवड झाल्याबद्दल पंतप्रधानांनी त्यांचे अभिनंदन केले. ब्रिक्सच्या नव्या विकासबँकेच्या बरोबरीने एआयआयबी, आशिया विभागात पायाभूत सुविधांच्या विकासात भरीव भूमिका बजावेल असा विश्वास पंतप्रधानांनी व्यक्त केला. त्यादृष्टीने प्रादेशिक दळणवळण सुविधा वाढविण्याच्या दृष्टीने रस्ते, रेल्वे आणि बंदर सुविधा विकसित करण्याची गरज पंतप्रधानांनी अधोरेखित केली. शाश्वत विकासासाठी वातावरणाशी मिळता-जुळत्या पायाभूत सुविधा, स्वच्छ उर्जा-निर्मिती ज्याद्वारे लाखो लोकांचे जीवनमान उंचावून आर्थिक प्रगतीही साधेल, असे पंतप्रधानांनी सांगितले. एआयआयबीच्या संस्थापक सदस्य आणि या बँकेतला दुसरा सर्वात मोठा भागधारक या नात्याने, भारत या बँकेच्या यशस्वितेसाठी पाठिंबा देईल असे आश्वासन पंतप्रधानांनी दिले.
केंद्रीय मंत्रिमंडळाच्या बैठकीमध्ये ‘आयडीएएस’चा आढावा मंजूर

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये संरक्षण मंत्रालयाअंतर्गत ‘इंडियन डिफेन्स अकौंटस् सर्व्हिस’ने घेतलेल्या आढाव्याला मान्यता देण्यात आली. या निर्णयानुसार संरक्षण खात्यामध्ये आता 23 नवीन पदे तयार करण्यात आली आहेत. यामध्ये एक अॅपेक्स स्केलचे आहे. तर 6 पदे एचएजी स्तराची आहेत. तसेच 6 पदे एसएजी आणि 10 पदे जेएजी स्तरावरील आहेत. याचबरोबर एचएजी प्लस स्तरावरील एक पद कमी करण्यात आले आहे. आणि एसटीएस स्तरावरील 12 तसेच जेटीएस स्तरावरील 10 पदे कमी करण्यात आली आहेत. सेवेतील अधिकारी व्यक्तींची आवश्यकता लक्षात घेवून काम करताना सुलभ व्हावे आणि पदांची रचना तसेच अधिकाऱ्‍यांना करिअरमध्ये प्रगती करता यावी, याचा विचार करून पदांची फेररचना करण्यात आली आहे.
राजकोट ग्रीनफिल्ड विमानतळासाठी  पंतप्रधानांच्या हस्ते भूमीपूजन, चोटीला इथे जाहीर सभेला केले संबोधित

पंतप्रधान नरेंद्र मोदी यांनी आज सुरेंद्रनगर जिल्ह्यातल्या चोटीला इथे जाहीर सभा घेतली.राजकोट ग्रीनफिल्ड विमानतळाचे भूमीपूजन, तसेच अहमदाबाद-राजकोट राष्ट्रीय महामार्गाचे सहा पदरीकरण आणि राजकोट-मोरबी राज्य महामार्गाच्या चौपदरीकरणाची कोनशिलाही पंतप्रधानांच्याहस्तेबसवण्यात आली. संपूर्ण स्वयंचलित दुग्ध प्रक्रिया कारखान्याचे,सुरेंद्रनगरमधल्या जोरावरनगर आणि रतनपूर भागासाठीच्या पेयजल वाहिनीचे त्यांनी लोकार्पण केले.अशा विकास कामांमुळे नागरिक सबल होण्यासाठी मदत होते,असे पंतप्रधान म्हणाले. हवाई प्रवास ही श्रीमंतांची मक्तेदारी राहिली नाही. हवाई प्रवास कनिष्ठ वर्गाच्याही आवाक्यात आम्ही आणला आहे. असे त्यांनी सांगितले. विकासाची व्याख्या आता बदलली आहे. एकेकाळी हातपंप हे विकासाचे लक्षण मानले तर आज नागरिकांच्या सोयीसाठी नर्मदा नदीचे पाणी आणले आहे.नर्मदेच्या पाण्यामुळे सुरेंद्रनगर जिल्ह्याला मोठा फायदा होणार असल्याचे पंतप्रधान म्हणाले. पाण्याचा जाणीवपूर्वक वापर करून प्रत्येक थेंबाचे संवर्धन करा,असे आवाहन त्यांनी नागरिकांना केले. सुरसागर दुग्धालयामुळे जनतेला मोठा लाभ होणार आहे असे त्यांनी सांगितले. माजी मुख्यमंत्री केशुभाई पटेल यांनी उत्तम आणि सुरक्षित रस्त्यासाठी केलेल्या कार्याचे स्मरण पंतप्रधानांनी केले.
सीआरपीएफ शौर्य दिनानिमित्त पंतप्रधानांनी केले जवानांना अभिवादन

सीआरपीएफ अर्थात केंद्रीय राखीव पोलीस दलाच्या शौर्य दिनानिमित्त पंतप्रधान नरेंद्र मोदी यांनी सीआरपीएफच्या जवानांना अभिवादन केले आहे. “सीआरपीएफच्या जवानांच्या शौर्याची कीर्ती सर्वश्रुत आहे. सीआरपीएफच्या आजच्या शौर्य दिनानिमित्त, या शूरवीर दलाला अभिवादन करतो आणि 1965 मध्ये गुजरातमधल्या सरदार पटेल चौकीवर त्यांनी गाजवलेल्या शौर्याचे स्मरण करतो. या शूर शहीदांचे हौतात्म्य कधीही विसरले जाणार नाही.” असे पंतप्रधानांनी म्हटले आहे.
जगभरातल्या नेत्यांनी पंतप्रधानांचे दूरध्वनीवरुन केले अभिनंदन

जगभरातल्या नेत्यांनी पंतप्रधान नरेंद्र मोदी यांचे 2019 च्या सार्वत्रिक निवडणुकांमध्ये मिळालेल्या यशाबद्दल दूरध्वनीवरुन अभिनंदन केले आहे. यात बांगलादेशच्या पंतप्रधान शेख हसीना, भूतानचे राजे जिग्मे खेसर नामग्याल वांगचूक, भूतानचे पंतप्रधान डॉ. लोते त्शेरींग, नेपाळचे पंतप्रधान के.पी.शर्मा ओली, मालदीवचे राष्ट्राध्यक्ष इब्राहीम मोहम्मद सोलीह, श्रीलंकेचे पंतप्रधान रनिल विक्रमसिंघे, रशियाचे राष्ट्राध्यक्ष व्लादिमीर पुतीन, फ्रान्सचे राष्ट्राध्यक्ष इम्यान्युअल मॅक्रॉन, जपानचे पंतप्रधान ॲबे शिंझो, ऑस्ट्रेलियाचे पंतप्रधान स्कॉट मॉरिसन, मॉरिशसचे पंतप्रधान प्रवींद जुगनॉथ, संयुक्त अरब अमिरातीचे युवराज मोहम्मद बिन झायेद, इस्राइलचे पंतप्रधान बेंजामिन नेतन्याहू यांचा समावेश आहे. पंतप्रधान नरेंद्र मोदी यांच्या नेतृत्वावर भारतीय जनतेने दाखवलेला दृढ विश्वास या ऐतिहासिक जनादेशातून दिसत असल्याचे सांगत विविध नेत्यांनी पंतप्रधानांचे अभिनंदन केले आहे. त्याबद्दल आणि शुभेच्छांबद्दल पंतप्रधानांनी आभार मानले आहे. जगातली सर्वात मोठी लोकशाही असलेल्या भारतीय लोकशाहीची ताकद सार्वत्रिक निवडणुकांमध्ये दिसत असल्याचे पंतप्रधान म्हणाले. परस्परांना लाभाचे द्विपक्षीय संबंध आणि बहुद्देशीय सहकार्य विकसित करण्यासाठी जगभरातल्या नेत्यांनी दिलेल्या सहकार्याबद्दल पंतप्रधानांनी त्यांचे आभार मानले आणि संबंध अधिक दृढ करण्यासाठी त्यांच्यासोबत कार्य पुढेही सुरु ठेवण्याची इच्छा व्यक्त केली. समाजमाध्यमे आणि इतर साधनांद्वारे अभिनंदन करणाऱ्या इतर अनेक नेत्यांचेही पंतप्रधानांनी आभार मानले.
पंतप्रधान नरेंद्र मोदी यांच्याशी नेपाळच्या पंतप्रधानांची दूरध्वनीद्वारे चर्चा

नेपाळचे पंतप्रधान पुष्पकमल दहल प्रचंड यांनी आज पंतप्रधान नरेंद्र मोदी यांच्याशी दूरध्वनीवरुन संवाद साधला. नेपाळच्या राष्ट्रपती विद्यादेवी भंडारी यांचा नुकताच झालेला यशस्वी भारत दौरा यासह भारत-नेपाळ संबंधातल्या ताज्या घडामोडींवर उभय पंतप्रधानांनी चर्चा केली. नेपाळमध्ये सुमारे वीस वर्षात प्रथमच स्थानिक निवडणूका घेण्यात येत असल्याबद्दल पंतप्रधान प्रचंड यांनी पंतप्रधान नरेंद्र मोदी यांना माहिती दिली आणि यासंदर्भात भारताला मदतीची विनंती केली. शांतता, स्थैर्य, सामाजिक-आर्थिक परिवर्तनासाठी नेपाळमधली जनता करत असलेल्या प्रयत्नांप्रती भारत सरकार आणि जनता शुभेच्छा देत असल्याचे पंतप्रधानांनी सांगितले. स्थानिक निवडणुकांसाठी भारत सर्व ती मदत देईल, असे आश्वासन त्यांनी पंतप्रधान प्रचंड यांना दिले. दोन्ही देशातल्या जनतेच्या हितासाठी भारत-नेपाळ सहकार्य अधिक दृढ करण्यासाठी दोन्ही पंतप्रधानांनी कटिबद्धता दर्शवली.
पंतप्रधान उद्या 9 नोव्हेंबर 2019 रोजी कर्तारपूर कॉरिडॉर येथे एकात्मिक तपास नाक्याचे उद्‌घाटन करणार

पंतप्रधान नरेंद्र मोदी उद्या 9 नोव्हेंबर 2019 रोजी पंजाबमधल्या गुरुदासपूर येथील डेरा बाबा नानक येथे कर्तारपूर कॉरिडॉरच्या एकात्मिक तपास नाक्याचे उद्‌घाटन करणार आहेत. तत्पूर्वी पंतप्रधान सुलतानपूर-लोधी येथे बेर साहिब गुरुद्वारात प्रार्थना करतील. त्यानंतर पंतप्रधान डेरा बाबा नानक येथे कार्यक्रमात सहभागी होतील. एकात्मिक तपासनाक्याच्या उद्‌घाटनामुळे पाकिस्तानातल्या कर्तारपूर साहिब गुरुद्वाराला भेट देणाऱ्या भारतीय यात्रेकरुंची सोय होणार आहे. डेरा बाबा नानक येथे आंतरराष्ट्रीय सीमेलगत झिरो पॉइंट येथे कर्तारपूर साहिब कॉरिडॉरच्या परिचालनासाठी भारताने पाकिस्तानबरोबर 24 ऑक्टोबर 2019 रोजी एका करारावर स्वाक्षऱ्या केल्या आहेत. गुरुनानक देवजी यांची 550 वी जयंती देशभरात आणि जगभरात भव्य आणि दिमाखदार पद्धतीने साजरी करण्यासाठी केंद्रीय मंत्रिमंडळाने 22 नोव्हेंबर 2018 रोजी एक प्रस्ताव मंजूर केला होता. भारतातल्या यात्रेकरुंना वर्षभरात कधीही कर्तारपूर गुरुद्वारा दरबार साहिबला भेट देता यावी यासाठी डेरा बाबा नानक पासून आंतरराष्ट्रीय सीमेपर्यंत कर्तारपूर साहिब कॉरिडॉरच्या बांधकामाला आणि विकासाला केंद्रीय मंत्रिमंडळाने मंजुरी दिली आहे. यात्रेकरुंच्या सुविधेसाठी करण्यात आलेल्या तरतूदी- अमृतसर येथून डेरा बाबा नानकला जोडणाऱ्या 4.2 किलोमीटर चौपदरी गुरुदासपूर महामार्गाच्या बांधकामासाठी 120 कोटी रुपये खर्च 15 एकर भूखंडावर यद्ययावत प्रवासी टर्मिनल इमारत. ही संपूर्ण वातानुकूलित इमारत असून विमानतळाप्रमाणे येथे दिवसाला 5,000 यात्रेकरुंसाठी 50 इमिग्रेशन काउंटर उभारण्यात आले आहेत. मुख्य इमारतीमधले प्रसाधन गृह, लहान मुलांसाठी सुविधा, प्रथमोपचार वैद्यकीय सुविधा, प्रार्थनेसाठी स्वतंत्र कक्ष, किऑस्क, खाद्यपदार्थ इ. सेवा उपलब्ध करुन देण्यात आली आहे. सीसीटीव्ही देखत तसेच जनतेसाठी उद्‌घोषणा व्यवस्थांसह चोख सुरक्षा ठेवण्यात आली आहे. आंतरराष्ट्रीय सीमेवर 300 फूट राष्ट्रीय स्मारक ध्वज देखील फडकवण्यात आला आहे. पाकिस्तानबरोबर 24 ऑक्टोबर रोजी करण्यात आलेल्या करारामध्ये कर्तारपूर साहिब कॉरिडॉरच्या परिचलनासाठी अधिकृत रुपरेषा आखण्यात आली आहे. कराराची ठळक वैशिष्ट्ये:- सर्व धर्म आणि पंथाचे आणि भारतीय वंशाचे यात्रेकरु या कॉरिडॉरचा वापर करु शकतील. हा प्रवा व्हिसामुक्त असेल. यात्रेकरुंना केवळ वैध पारपत्र जवळ ठेवावे लागेल. भारतीय वंशाच्या व्यक्तींनी त्यांच्या देशाच्या पारपत्रासह ओसीआय कार्ड ठेवणे आवश्यक आहे. हा कॉरिडॉर सुर्योदयापासून सूर्यास्तापर्यंत चालू राहील. सकाळी प्रवास करणाऱ्या यात्रेकरुंना त्याचदिवशी परत यावे लागेल. हा कॉरिडॉर काही अधिसूचित दिवस वगळता वर्षभर सुरु राहील, याबाबत पुर्व सूचना दिली जाईल. यात्रेकरुंना वैयक्तिकरित्या किंवा गटाने प्रवास करण्याचा पर्याय उपलब्ध आहे तसेच पायी प्रवास देखील करता येईल. प्रवासाच्या तारखेपूर्वी भारत पाकिस्तानकडे यात्रेकरुंची यादी पाठवेल. प्रवासाच्या तारखेपूर्वी चार दिवस यात्रेकरुंना कळवले जाईल. लंगर आणि प्रसाद वितरणासाठी पुरेशी तरतूद करण्यात आल्याचे आश्वासन पाकिस्तानकडून भारताला करण्यात आले आहे. नोंदणीसाठी पोर्टल:- कुठल्याही दिवशी प्रवास करण्यासाठी यात्रेकरुंनी prakashpurb550.mha.gov.in या पोर्टलवर स्वत:ची नोंदणी करणे गरजेचे आहे. प्रवासाच्या तीन ते चार दिवस अगोदर यात्रेकरुंना नोंदणीबाबत एसएमएस किंवा ई-मेल द्वारे कळवले जाईल. इलेक्ट्रॉनिक ट्रॅव्हल ऑथोरायझेशन देखील तयार केले जाईल. प्रवासी टर्मिनल इमारतीत दाखल होणाऱ्या यात्रेकरुंकडे पारपत्रासह इलेक्ट्रॉनिक ट्रॅव्हल ऑथोरायझेशन असणे गरजेचे आहे.
ओदिशाचे माजी मुख्यमंत्री हेमानंद बिस्वाल यांच्या निधनाबद्दल पंतप्रधानांनी दुःख व्यक्त केले

पंतप्रधान नरेंद्र मोदी यांनी ओदिशाचे माजी मुख्यमंत्री हेमानंद बिस्वाल यांच्या निधनाबद्दल पंतप्रधानांनी तीव्र दुःख व्यक्त केले आहे. ट्विट संदेशात पंतप्रधान नरेंद्र मोदी म्हणाले; “ओदिशाचे माजी मुख्यमंत्री हेमानंद बिस्वाल जी यांच्या निधनामुळे मी व्यथित झालो आहे. गेली अनेक वर्षे ते सार्वजनिक जीवनात सक्रीय होते आणि जनतेमध्ये राहून त्यांनी मोठे समाजकार्य केले. या दुःखद घडीला मी त्यांचे कुटुंबीय आणि समर्थक यांच्याप्रती संवेदना व्यक्त करतो. ओम शांती.”
पॉलिमेटॅलिक नोडयूल्सच्या संशोधनासाठी भारत आणि आंतरराष्ट्रीय समुद्रीय जमीन  प्राधिकरण यांच्यातील कंत्राटाला मुदत वाढ देण्यास केंद्रीय मंत्रिमंडळाची मंजूरी

केंद्र सरकारचे भूविज्ञान मंत्रालय आणि आंतरराष्ट्रीय समुद्रीय जमीन अर्थात सी-बेड प्राधिकरण यांच्यात पॉलिमेटॅलिक नोडयूल्सच्या संशोधनासाठी झालेल्या कराराला मुदतवाढ देण्याला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मंजूरी दिली. 2017-2022 अशी पाच वर्षांची मुदतवाढ या कराराला देण्यात आली आहे. 24 मार्च 2017 रोजी हा करार संपुष्टात येणार होता. या कराराला मुदतवाढ मिळाल्यांनतर मध्यवर्ती भारतीय सागरी क्षेत्रात पॉलिमेटॅलिक नोडयूल्सच्या संशोधनाचे भारताचे हक्क अबाधित राहणार आहेत आणि त्यामुळे स्रोत शोधांच्या नव्या संधी उपलब्ध होणार आहेत.
भारत आणि श्रीलंका दरम्यान आभासी द्विपक्षीय परिषद

नवी दिल्ली, 24 सप्टेंबर 2020 पंतप्रधान नरेंद्र मोदी आणि श्रीलंकेचे पंतप्रधान महिंदा राजपक्षे 26 सप्टेंबर 2020 रोजी आभासी द्विपक्षीय शिखर परिषद घेणार आहेत. श्रीलंकेच्या संसदीय निवडणुकांनंतर आणि दोन्ही देशांच्या कसोटीच्या काळातील मैत्रीपूर्ण संबंधांच्या संदर्भात द्विपक्षीय संबंधांच्या विस्तृत आराखड्याचा सर्वंकष आढावा घेण्याची संधी ही द्विपक्षीय शिखर परिषद दोन्ही नेत्यांना देईल. श्रीलंकेचे पंतप्रधान महिंदा राजपक्षे यांनी केलेल्या ट्विटला उत्तर देताना पंतप्रधान नरेंद्र मोदी म्हणाले की ते “द्विपक्षीय संबंधांचा सर्वांगीणदृष्ट्या संयुक्तपणे आढावा घेण्यास उत्सुक आहेत”. ते म्हणाले, “कोविडनंतरच्या काळात आपले सहकार्य आणखी वाढविण्याचे मार्ग शोधून काढले पाहिजेत.”
जीतो कनेक्ट 2022 च्या उद्घाटन सत्राला पंतप्रधानांनी केले संबोधित

नवी दिल्‍ली, 6 मे 2022 पंतप्रधान नरेंद्र मोदी यांनी आज जैन आंतरराष्ट्रीय व्यापार संघटनेच्या 'जीतो कनेक्ट 2022' च्या उद्घाटन सत्राला दूरदृश्य प्रणालीच्या माध्यमातून संबोधित केले. आजच्या कार्यक्रमाच्या संकल्पनेत ‘सबका प्रयास’ ही भावना असल्याकडे या मेळाव्याला संबोधित करताना पंतप्रधानांनी लक्ष वेधले. जग आज भारताच्या विकास संकल्पांना आपली उद्दिष्टे साध्य करण्याचे साधन मानत असल्याचेही त्यांनी सांगितले. जागतिक शांतता असो, जागतिक समृद्धी असो, जागतिक आव्हानांशी संबंधित उपाय असो किंवा जागतिक पुरवठा साखळी मजबूत करणे असो, जग भारताकडे मोठ्या विश्वासाने पाहत आहे. “अमृत काल’ साठी भारताच्या संकल्पांबाबत अनेक युरोपीय देशांना माहिती देऊन मी नुकताच परत आलो आहे.” असे ते पुढे म्हणाले. कौशल्याचे क्षेत्र असो की इतर महत्वाचे क्षेत्र, लोकांचे कोणतेही मतभेद असोत, ते सर्व नवीन भारताच्या उदयाने एकत्र आले आहेत असे पंतप्रधान म्हणाले. आज प्रत्येकाला वाटते की भारत आता ‘संभाव्यता आणि क्षमतांच्या’ पलीकडे जात आहे आणि जागतिक कल्याणाचा एक मोठा उद्देश पूर्ण करत आहे. स्वच्छ हेतू, स्पष्ट हेतू आणि अनुकूल धोरणांच्या आपल्या पूर्वीच्या प्रतिपादनाचा पुनरुच्चार करून ते म्हणाले की, आज देश प्रतिभा, व्यापार आणि तंत्रज्ञानाला शक्य तितके प्रोत्साहन देत आहे. आज देश दररोज डझनावारी स्टार्टअप्सची नोंदणी करत आहे, दर आठवड्याला एक युनिकॉर्न तयार करत आहे, असे ते म्हणाले. सरकारी ई-बाजारपेठ म्हणजेच GeM पोर्टल अस्तित्वात आले आहे, तेव्हापासून सर्व खरेदी सर्वांसमोर एकाच मंचावर केली जाते असे पंतप्रधान म्हणाले. आता दुर्गम खेड्यातील लोक, छोटे दुकानदार आणि बचत गट त्यांची उत्पादने थेट सरकारला विकू शकतात. 40 लाखांहून अधिक विक्रेते सध्या GeM पोर्टलवर सहभागी झाले आहेत, अशी माहिती त्यांनी दिली. पारदर्शक ‘फेसलेस’ कर मूल्यांकन, एक राष्ट्र-एक कर, उत्पादकतेशी सलग्न प्रोत्साहन योजनांबद्दलही त्यांनी सांगितले. भविष्यासाठी आमचा मार्ग आणि ध्येय स्पष्ट आहे. “आत्मनिर्भर भारत हा आपला मार्ग आणि संकल्प आहे. गेल्या काही वर्षांत, आम्ही यासाठी आवश्यक असलेले सर्व वातावरण तयार करण्यासाठी सातत्याने काम केले आहे” असे पंतप्रधान म्हणाले. आपल्या वसुंधरेसाठी काम करण्याचे आवाहन पंतप्रधानांनी उपस्थितांना केले. ‘ई’ म्हणजे पर्यावरणाची समृद्धी, असे त्यांनी स्पष्ट केले. पुढील वर्षी 15 ऑगस्टपर्यंत प्रत्येक जिल्ह्यात किमान 75 अमृत सरोवर बनवण्याच्या प्रयत्नांना ते कशी साथ देऊ शकतात यावरही चर्चा करण्याचे आवाहन त्यांनी केले. ‘ए’ म्हणजे शेती अधिक फायदेशीर बनवणे आणि नैसर्गिक शेती, शेती तंत्रज्ञान आणि अन्न प्रक्रिया क्षेत्रात अधिकाधिक गुंतवणूक करणे. 'आर' म्हणजे पुनर्वापर आणि चक्रीय अर्थव्यवस्थेवर भर देणे, पुनर्वापर, वापर कमी करणे आणि पुनर्वापरासाठी काम करणे. ‘टी’ म्हणजे तंत्रज्ञान जास्तीत जास्त लोकांपर्यंत पोहोचवणे. ड्रोन तंत्रज्ञानासारखे इतर प्रगत तंत्रज्ञान अधिक सुलभ कसे करता येईल, याचा विचार उपस्थितांनी करावा असे आवाहन त्यांनी केले. ‘एच’ म्हणजे आरोग्यसेवा, आज सरकार देशातील प्रत्येक जिल्ह्यात आरोग्यसेवा, वैद्यकीय महाविद्यालये अशा व्यवस्थेसाठी खूप काम करत आहे. आपली संस्था याला कशाप्रकारे प्रोत्साहन देऊ शकते याचा विचार उपस्थितांनी करावा असे त्यांनी सांगितले.
पंतप्रधान आज जागतिक सुफी मंचाला संबोधित करणार

पंतप्रधान नरेंद्र मोदी आज संध्याकाळी नवी दिल्ली येथे जागतिक सुफी मंचाला संबोधित करणार आहेत. वाढत्या दहशतवादाचा सामना करण्यामध्ये सुफीवादाच्या भूमिकेवर चर्चा करण्यासाठी अखिल भारतीय उलेमा आणि माशेख बोर्ड यांनी याचे आयोजन केले आहे. कट्टरवाद आणि धर्माच्या नावाखाली दहशतवादाचा वापर यासंदर्भात निगडीत मुद्यांच्या निराकरणासाठी दीर्घकालीन पर्यायांवर यात चर्चा होणार आहे. इस्लाममधील उदार विचारसरणी करीता जागतिक केंद्रापैकी एक या नात्याने भारताच्या भूमिकेवर विशेष भर दिला जाईल, अशी आशा आहे. आजपासून सुरु होणाऱ्या या चार दिवसांच्या कार्यक्रमात 20 देशातल्या परदेशी प्रतिनिधींसह 200 हून अधिक प्रतिनिधी सहभागी होतील. इजिप्त, जॉर्डन, तुर्की, इंग्लंड, अमेरिका, कॅनडा आणि पाकिस्तान सह इतर देशातील अध्यात्मिक गुरु, तत्वज्ञ, शिक्षणतज्ञ आणि धर्मशास्त्रवेत्ते सहभागी होतील, अशी आशा आहे.
लोकमान्य बाळ गंगाधर टिळक यांच्या जयंतीनिमित्त पंतप्रधानांची श्रद्धा सुमने

पंतप्रधान नरेंद्र मोदी यांनी लोकमान्य बाळ गंगाधर टिळक यांच्या जयंतीनिमित्त त्यांना अभिवादन केले पंतप्रधान म्हणाले , “लोकमान्य बाळ गंगाधर टिळक यांनी अनेकांना स्वातंत्र्य लढ्यात स्वतःला झोकून देण्यासाठी प्रेरणा दिली. त्यांच्या जयंतीनिमित्त मी त्यांना अभिवादन करतो. लोकमान्य टिळक यांच्या प्रयत्नांमुळे स्वाभिमान आणि आत्मविश्वासाची भावना निर्माण झाली ,जिने भारताच्या इतिहासाला आकार देण्यात महत्वाचे योगदान दिले आहे .
भारत आणि अफगाणिस्तान यांच्यातील पोलीस प्रशिक्षण आणि विकास याबाबत तांत्रिक सहकार्यावरील द्विपक्षीय सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि अफगाणिस्तान यांच्यातील पोलीस प्रशिक्षण आणि विकास याबाबत तांत्रिक सह्कार्यावरील द्विपक्षीय सामंजस्य करारावर स्वाक्षरी करायला मंजुरी दिली आहे. अफगाणिस्तानच्या पोलिसांची क्षमता वाढवण्यासाठी आणि प्रांतातील सुरक्षा स्थिती सुधारण्यासाठी यामुळे मदत होईल. स्वाक्षरी झाल्यापासून ५ वर्षांसाठी हा करार लागू राहील आणि त्यांनतर आणखी ५ वर्षांसाठी वाढवता येईल.